༈། །སྒྲོལ་མ་དམར་མོའི་སྒྲུབ་ཐབས་རྗེས་གནང་དང་བཅས་པའི་ཆོ་ག་ཁམས་གསུམ་འགུགས་པའི་ལྕགས་ཀྱུ་ཞེས་བྱ་བ་བཞུགས་སོ། ། ན་མཿསངྒུ་རུ་པཱ་དཱ་ཡ། བསྟན་པ་དང་འགྲོ་བ་མང་པོ་ལ་ཕན་གདགས་པའི་ཕྱིར་ཁམས་གསུམ་དབང་དུ་སྡུད་པའི་སྒྲོལ་མ་དམར་མོ་བསྒོམ་པར་འདོད་པས། འདིའི་རྗེས་སུ་གནང་བ་ཐོབ་པའི་གང་ཟག་གིས་སྟན་བདེ་བ་ལ་འདུག་སྟེ། སྐྱབས་འགྲོ་སེམས་བསྐྱེད་སྤྱི་དང་མཐུན་པར་བྱས་ལ། རང་སྐད་ཅིག་གིས་རྗེ་བཙུན་མར་གསལ་བའི་ཐུགས་ཀར་ཧྲཱིཿཡིག་དམར་པོ། དེ་ལས་འོད་ཟེར་འཕྲོས་པས། རྗེ་བཙུན་མ་སྒྲོལ་མ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿཞེས་པས་སྤྱན་དྲང་། ཨོཾ་ཨཱརྻ་ཏཱ་རཱ་ས་པ་རི་ཝཱ་ར་ཨོཾ་བཛྲ་པུཥྤེ་ཨཱཿཧཱུྃ་སྭཱ་ཧཱ། སོགས་ནས། ཨོཾ་བཛྲ་ཤཔྡ་ཨཱཿཧཱུྃ། ཞེས་པས་མཆོད། དེ་རྣམས་ཀྱི་སྤྱན་སྔར་དཀོན་མཆོག་གསུམ་ལ་བདག་སྐྱབས་མཆི། སོགས་ནས། འགྲུབ་པར་ཤོག་གི་བར་ལན་གསུམ་གྱིས་རྒྱུན་བཤགས་བྱ། སེམས་ཅན་ཐམས་ཅད་བདེ་བ་དང་སོགས་ཚད་མེད་བཞི་བསྒོམ། སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་རང་བཞིན་གྱིས་སྟོང་པར་བསམས་ལ། ཨོཾ་སྭ་བྷཱ་ཝ་སོགས་བརྗོད། སྟོང་པའི་ངང་ལས་པྃ་ལས་པདྨ་དམར་པོ་དང་ཨ་ལས་ཟླ་བ་དམར་པོའི་སྟེང་དུ་ཨུཏྤ་ལ་དམར་པོའི་ལྟེ་བར་ཧྲཱིཿདམར་པོས་མཚན་པ། དེ་ལས་འོད་ཟེར་འཕྲོས། འཕགས་པ་མཆོད། སེམས་ཅན་ཐམས་ཅད་རྗེ་བཙུན་མའི་གོ་འཕང་ལ་བཀོད། ཚུར་འདུས་ཧྲཱིཿཡིག་ཨུཏྤལ་དང་བཅས་པ་ལ་ཐིམ། དེ་ཡོངས་སུ་གྱུར་པ་ལས། རང་ཉིད་རྗེ་བཙུན་མ་སྒྲོལ་མ་སྐུ་མདོག་པདྨ་རཱ་ག་ལྟར་དམར་བ། ཞལ་གཅིག་ཕྱག་གཉིས་སྤྱན་གསུམ་དང་ལྡན་པ། ཕྱག་གཡས་པས་ལྕགས་ཀྱུ་དང་། གཡོན་པས་ཨུཏྤལ་དམར་པོས་མཚན་པའི་ཞགས་པ་འཛིན་པ། ལོ་བཅུ་དྲུག་ལོན་པའི་ན་ཚོད་དང་ལྡན་ཞིང་རབ་ཏུ་དཔའ་མོའི་ཆ་ལུགས་ཅན། ཞབས་སེམས་དཔའི་སྐྱིལ་མོ་ཀྲུང་གིས་བཞུགས་པ། རིན་པོ་ཆེའི་རྒྱན་དང་དར་སྣ་ཚོགས་ཀྱི་ན་བཟའ་གསོལ་ཞིང་འོད་ཟེར་དམར་པོའི་ཕྲེང་བས་བསྐོར་བ། དེའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ཐུགས་ཀའི་སྟོད་དུ་ཟླ་བ་དམར་པོའི་དབུས་སུ་ཧྲཱིཿཡིག་དམར་པོས་བརྒྱན་པ། ཞེས་དམ་ཚིག་པ་བསྐྱེད་ནས། རང་གི་ཐུགས་ཀའི་ཧྲཱིཿལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་རྗེ་བཙུན་མ་སྒྲོལ་མའི་རྣམ་པར་ཨོཾ་བཛྲ་ས་མཱ་ཛཿཞེས་པས་ཡེ་ཤེས་པ་སྤྱན་དྲངས་ལ། གོང་ལྟར་མཆོད་ནས་ཕྱག་འཚལ་ཉེར་གཅིག་གམ། བསྡུ་ན། ལྷ་དང་ལྷ་མིན་སོགས་ཚིགས་སུ་བཅད་པ་གཅིག་གིས་བསྟོད་ནས། ཛཿཧཱུྃ་བྃ་ཧོཿཞེས་པས་གཉིས་སུ་མེད་པར་བསྟིམ། སླར་ཡང་ཐུགས་ཀའི་ཧྲཱིཿལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿཞེས་པས་སྤྱན་དྲངས་ནས། ཨོཾ་པཉྩ་ཀུ་ལ་ས་པ་རི་ཝཱ་ར་ལན་གཅིག་སྦྱར་བའི་མེ་ཏོག་སོགས་ཀྱིས་མཆོད། དེ་རྣམས་ལ། ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཏུ་མཱྃ། ཞེས་གསོལ་བ་བཏབ་པས་འོད་དཔག་མེད་གཙོ་བོར་གྱུར་པའི་རིགས་ལྔས། ཇི་ལྟར་བལྟམས་པ་སོགས་ནས། ཤྲི་ཡེ་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག། ཆུ་ལྷག་མ་ཡར་ལུད་པ་ལས་འོད་དཔག་མེད་ཀྱིས་དབུར་བརྒྱན་པར་བསམ་ཞིང་། ལྷ་སྐུ་སྣང་ལ་རང་བཞིན་མེད་པ་ལ་སེམས་གཏད་དེ་ཡུན་རིང་དུ་བསྒོམ་པར་བྱའོ། ། དེ་ནས་བཟླས་པ་བྱ་བ་ནི། ཐུགས་ཀའི་ཨུཏྤ་ལ་ཧྲཱིཿདང་བཅས་པ་གསལ་བཏབ་ནས། ཧྲཱིཿཡིག་གི་མཐར་སྔགས་ཕྲེང་གིས་བསྐོར་བ་ལས་འོད་ཟེར་འཕྲོས་པས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་རྗེ་དང་བྱིན་རླབས་རྣམས་འོད་ཟེར་དམར་པོའི་རྣམ་པར་དབང་དུ་བྱས། དེ་དང་ལྷན་ཅིག་ཁམས་གསུམ་གྱི་སྐྱེ་འགྲོ་ཀུན་གྱི་དཔལ་འབྱོར་ཐམས་ཅད་ཀྱང་བསྡུས་ནས་རང་དབང་དུ་བྱས་པར་བསམས་ལ། ཨོཾ་ཏཱ་རེ་ཏུཏྟཱ་རེ་སནྟཱ་རཱ་ཧྲཱིཿསྭཱ་ཧཱ། ཞེས་ཅི་ནུས་བཟླ་བར་བྱའོ། ། ཐུན་ལས་ལྡངས་པའི་ཚེ་བདག་བསྐྱེད་ཀྱི་ཡེ་ཤེས་པ་མདུན་གྱི་ནམ་མཁར་ཕྱུང་ལ་གོང་ལྟར་མཆོད་བསྟོད་བྱས་ནས། འདོད་དོན་ཞུས་ཏེ་གཤེགས་སུ་གསོལ་ཞིང་དགེ་བའི་རྩ་བ་སངས་རྒྱས་ཀྱི་སར་བསྔོས་ལ། གནས་སྐབས་ཐམས་ཅད་དུ་རྗེ་བཙུན་མ་དམ་ཚིག་པའི་ང་རྒྱལ་གྱིས་སྤྱོད་ལམ་བྱ། འདིའི་ལས་ཚོགས་རྣམས་ཡི་གེ་རྙིང་པ་ན་གསལ་བ་ལྟར་བྱའོ། ། ཞེས་སྒྲོལ་མ་དམར་མོའི་སྒྲུབ་ཐབས་ཤིན་ཏུ་གསལ་བ་འདི་ནི་ཨེ་ཝྃ་ཆོས་འཁོར་རྩེར་དཔལ་ལྡན་དོན་གྲུབ་ཀྱིས་བྲིས་པའོ། ། ༈། །རྗེས་གནང་བྱེད་ན་ཇི་ལྟར་རིགས་པའི་སྟེགས་བུ་རས་སམ་དར་དམར་པོས་བཀབ་པའི་སྟེང་དུ་མཎྜལ་ཙནྡན་དམར་པོས་བྱུགས་པ་ལ། འབྲས་སོགས་ཀྱི་ཚོམ་བུ་དམར་པོ་གཅིག་བྱས་པ་མཉྫི་སོགས་ཀྱི་སྟེང་དུ་བཞག། དེའི་མཐར་ཆུ་གཉིས་སྔོན་འགྲོའི་ཉེར་སྤྱོད་གྲ་བཞི་དང་། མདུན་དུ་གཏོར་མ་དམར་པོ་གཅིག་བཤམས་ལ། མཆོད་པ་རྣམས་ཨ་མྲྀ་ཏས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་མཆོད་ཡོན། ཞབས་བསིལ། མེ་ཏོག། བདུག་སྤོས། མར་མེ། དྲི་མཆོག། ཞལ་ཟས། རོལ་མོ་རྣམས་དངས་ཤིང་ཐོགས་པ་མེད་པ་ནམ་མཁའི་མཐའ་ཀླས་པར་གྱུར། ཅེས་དང་། སོ་སོའི་སྔགས་དང་ཕྱག་རྒྱས་བྱིན་བརླབས་ནས། བདག་བསྐྱེད་བཟླས་པ་དང་བཅས་པ་གོང་བཞིན་བྱ། དེ་ནས་མདུན་བསྐྱེད་བསང་སྦྱང་། སྟོང་པའི་ངང་ལས་སྔར་བཞིན་ཡན་ལག་བཞི་རྫོགས་སུ་བསྐྱེད་པ་ལ་མཆོད་པ་བྱིན་བརླབས་ཏེ། མཚན་སྔགས་རེ་རེ་ནས་སྔོན་དུ་འགྲོ་བས་ཕུལ་ལ་བསྟོད་པ་བྱ། གཏོར་མ་བསང་སྦྱང་། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཅེས་དང་། ཨོཾ་ཨཱཿཧཱུྃ་ལན་གསུམ་གྱི་བྱིན་གྱིས་བརླབས་ནས། གོང་གི་སྔགས་ལ་ཨ་ཀཱ་རོ་བཏགས་པ་ལན་གསུམ་གྱིས་ཕུལ་ལ། མཆོད་བསྟོད་བྱས་ཏེ། མདུན་བསྐྱེད་ལ་དམིགས་པའི་བཟླས་པ་བྱ། དེ་ནས་ཁྲུས་བྱས་པའི་སློབ་མ་ལ་སེམས་བསྐྱེད་གསལ་བཏབ་ནས་སློབ་མས་མཎྜལ་ཕུལ་ནས། དུས་གསུམ་སངས་རྒྱས་ཐམས་ཅད་སོགས་དང་། དཀོན་མཆོག་གསུམ་ལ་སོགས་དང་། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་དམ་པས་བདག་ལ་རྗེ་བཙུན་མ་སྒྲོལ་མའི་རྗེས་སུ་གནང་བ་མ་ལུས་པ་སྩལ་དུ་གསོལ། ཞེས་པ་རྣམས་ལན་གསུམ་གསུམ་བྱ། དེ་ནས་སློབ་མ་ལྷར་བསྐྱེད་ཅིང་ཡེ་ཤེས་དབབ་པ་སྤྱི་ལྟར་བྱས་པ་ལ་བཟླས་ལུང་སྦྱིན། སློབ་མས་མེ་ཏོག་དང་། བཅོམ་ལྡན་བདག་ལ་སོགས་ལན་གསུམ། སློབ་དཔོན་གྱིས། བཅོམ་ལྡན་འདི་ལ་སོགས་དང་། མེ་ཏོག་གཏོར་ཏེ་བྱིན་གྱིས་བརླབ། འདི་ལ་ཐུགས་ཀྱི་རྗེས་གནང་མེད་པས། གཙོ་བོས་ མཎྜལ། དེང་ནས་སོགས་སྤྱི་དང་མཐུན་པར་བྱས་ལ་སློབ་མ་རང་གནས་སུ་བཏང་། སློབ་དཔོན་གྱིས་མཆོད་པ་བྱིན་གྱིས་བརླབས་ནས། མཚན་སྔགས་རེ་རེར་སྦྱར་བའི་མཆོད་བསྟོད་དང་། མ་འབྱོར་པ་དང་སོགས་ཀྱིས་ནོངས་པ་བཟོད་གསོལ་བྱས་ལ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། ། སོགས་ཀྱི་མཐར་མཐེབ་སྲིན་གྱིས་སེ་གོལ་དང་། ཚོམ་བུའི་ཡེ་ཤེས་པ་གཤེགས། དམ་ཚིག་པ་རང་ལ་ཐིམ་ཞེས་བརྗོད་ཅིང་བཀྲ་ཤིས་སོགས་བྱའོ། ། ཞེས་པ་འདིའང་དགེ་བཤེས་རིན་ཆེན་འོད་ཟེར་གྱིས་བསྐུལ་བའི་ངོར། རྡོ་རྗེ་གདན་པ་བསོད་སྙོམས་པའི་རྒྱ་གཞུང་དང་། དཔལ་ལྡན་བླ་མ་དམ་པ་བསོད་ནམས་རྒྱལ་མཚན་གྱིས་མཛད་པའི་ཡི་གེ་ལས་ངག་འདོན་བདེ་བར་དཔལ་ལྡན་དོན་གྲུབ་ཀྱིས་ཨེ་ཝྃ་ཆོས་འཁོར་རྩེར་བྲིས་པའོ། ། མངྒ་ལཾ། ། ༈། །བསྟོད་པ་ནི། སྙིང་རྗེས་ཞི་མཐའ་ཁེགས་པའི་འོད་ཟེར་དམར་པོ་འབུམ་དཀྲིགས་པས། ། ས་གསུམ་རྒྱུ་དང་མི་རྒྱུའི་བརྟན་པ་རང་དབང་མེད་འཕྲོག་ཅིང་། ། སྲིད་ཞིའི་ཡོན་ཏན་སྒོ་བརྒྱ་འབྱེད་ཀྱང་མཚན་རྟོག་ལས་གྲོལ་དབྱིངས། ། རྒྱལ་ཀུན་སྐྱེད་དང་རོལ་པའི་ཡུམ་གཅིག་སྒྲོལ་མ་ལ་ཕྱག་འཚལ། ། ཞེས་པ་འདིའང་དགོས་སྐབས་ཞིག་ཏུ་ཝཱ་གིནྡྲ་སུ་སིདྡྷས་སྤེལ་བའོ། །